## La Generalitat confirma el suport a les empreses afectades pel retard de l'Imserso després de conéixer-se la paralització del programa

*** La consellera d'Innovació, Indústria, Comerç i Turisme, Nuria Montes, critica que "la deixadesa del Govern suposarà un duríssim colp per a les empreses turístiques este hivern"**

La Conselleria d'Innovació, Indústria, Comerç i Turisme ha confirmat este dilluns el suport a les empreses que participen en l'Imserso després de conéixer-se que el Tribunal Administratiu Central de Recursos Contractuals (TACRC) ha resolt paralitzar el programa pels recursos que diverses empreses han presentat contra el contracte de la temporada 2023-2024.

L'entitat pren esta decisió després d'analitzar els arguments esgrimits per les empreses, i que, en la seua opinió, posen "de manifest que els perjudicis que podrien derivar-se de l'alçament de la suspensió són de reparació difícil o impossible, per la qual cosa procedix acordar el manteniment".

En este sentit, la consellera Nuria Montes ha recordat que ja s'ha donat ordre d'activar des del Govern de Carlos Mazón un programa d'ajudes, de fins a 3 milions d'euros, amb l'objectiu de mantindre l'ocupació durant el temps que es retarde la formalització del contracte.

Montes ha explicat que el retard en l'adjudicació d'este programa de vacances "suposarà un duríssim colp no sols per a les empreses turístiques, sinó per a tota l'economia valenciana que es veu arrossegada per l'activitat del sector en temporada baixa". També ha recordat que esta possible paràlisi ha sigut advertida de manera reiterada per les empreses que treballen amb l'Imserso, "sense que s'hagen adoptat les mesures per a impedir-ho".

"No entenem l'obstinació del Govern d'Espanya d'executar un programa sense comptar amb la iniciativa privada, que ignore les seues peticions i ho deixe tot per a l'últim minut", hi ha afegit Montes, que ha afirmat que, tenint en compte la demora que suposen estos procediments, els viatges de l'Imserso podrien fins i tot retardar-se fins a 2024, "la qual cosa perjudicarà la planificació hotelera este hivern".

Així mateix, la consellera ha reiterat que el programa "no té en compte cap estudi de costos per a les empreses que hi participen", amb un increment "insuficient" i que s'ha accentuat amb la crisi inflacionària de l'últim exercici. Per això, ha demanat una "mostra d'interés real del Govern d'Espanya per a fer un programa viable, eficaç i que permeta el manteniment de milers de llocs de treball en temporada baixa".

Fecha: 11/09/2023